जमशेदपुर: भाजपा के राष्ट्रीय उपाध्यक्ष एवं पूर्व मुख्यमंत्री रघुवर दास ने आस्था के महापर्व छठ के मद्देनजर मनीफिट, धोबी घाट स्थित छठ घाट का दौरा किया। रविवार को छठ घाट की स्थिति का जायजा लेते हुए उन्होंने कार्यकर्ताओं से अन्य छठ घाटों की स्थिति की जानकारी ली। श्री दास ने कुछ दिनों पहले ही राज्य सरकार को पत्र लिखकर छठ महापर्व पर निर्देशों को शीघ्र जारी करने की मांग की है। वहीं, रघुवर दास ने भाजपा के पुराने कार्यकर्ताओं के निधन पर उनके परिजनों से मुलाकात कर शोक संवेदना प्रकट की। उन्होंने टेल्को रामाधीन बागान निवासी वरिष्ठ कार्यकर्ता स्व. हरि सिंह के निधन पर उनके श्राद्धकर्म में शामिल होकर श्रद्धांजलि अर्पित कर दिवंगत आत्मा की शांति की प्रार्थना की। उन्होंने रामाधीन बागान निवासी स्व. बृजकिशोर सिंह के घर जाकर शोक संतप्त परिवार से मिलकर ढांढस बंधाया। इसके उपरांत पिछले कई दिनों से बीमार रहे एवं कोरोना संक्रमण से कमजोर हुए कार्यकर्ता विपिन सिंह के घर जाकर उनका कुशल क्षेम जाना। इस दौरान उन्होंने स्वास्थ्य संबंधी सतर्कता के साथ परिजनों से विशेष ध्यान देने की बात कही। परिजनों से बात करते हुए उन्होंने कहा कि भाजपा हर परिस्थिति में आपके साथ है।
इस दौरान भाजपा महानगर अध्यक्ष गुंजन यादव, जिला महामंत्री राकेश सिंह, बर्मामाइंस मंडल अध्यक्ष दीपक झा, बारीडीह मंडल अध्यक्ष संतोष ठाकुर, पूर्व खादी बोर्ड सदस्य कुलवंत सिंह बंटी, सत्येन्द्र रजक, राकेश राय, बिराट कुमार, सुरेंद्र प्रसाद, बैजू रजक, बैधनाथ रजक व अन्य कार्यकर्ता मौजूद थे।